Martfűi Polgárőr Egyesület 
A Martfűi Polgárőr Egyesület 2004 februárjában alakult meg 18fővel. 2015 áprilisában 30 főre bővült, azóta e létszámot tartja. Volt, aki elment tőlünk, de új tagok is jelentkeztek.

A Martfűi Polgárőr Egyesület az Országos Polgárőr Szövetség és a JNSZ Megyei Polgárőr Szövetség tagjaként, Magyarországon törvényesen működő, lakossági önszerveződésű, a szilárdabb közrend, és közbiztonság érdekében társadalmi bűn-, és beleset megelőzési, gyermek-, és ifjúságvédelmi, valamint környezetvédelmi céllal megalakult polgárőr egyesület. 

Tagjai önkéntesek, nyílt és pártsemleges társadalmi szervezetet alkotnak. Egyesületünk közvetlen politikai tevékenységet nem folytat, szervezete pártoktól független, politikai pártok támogatását nem fogadja el és politikai pártokat nem támogat. 

Az egyesület feladatai a közrend, a közbiztonság védelmében és rendjének fenntartásában, a katasztrófa- és veszélyhelyzet, továbbá a környezet veszélyeztetettségének, károsításának, rongálásának megelőzésében és elhárításában, következményeinek felszámolásában való közreműködés. Bűn és baleset megelőzési, az áldozatvédelmi, közlekedésbiztonsági és a környezetvédelmi tevékenység támogatása, a lakosság és az önkormányzat közötti kapcsolat erősítése. Közreműködés a lakosok és javaiknak védelmében, az állami és önkormányzati vagyon megóvásában. 

2014-ben ünnepeltük megalakulásunk 10-dik évfordulóját Ez évben az Önkormányzattól Egyesületünk megkapta a Martfű Városért Díjat. Az Országos Polgárőr Szövetség is több alkalommal elismerte munkánkat. 2012-ben Forgács László elnök megkapta a Polgárőr Érdemkereszt bronz fokozatát, majd 2015-ben a Polgárőr Érdemkereszt arany fokozatát vehette át. Az egyesületet ez évben a Kiváló Polgárőr Közösség díjjal jutalmazták. 

Sokoldalú tevékenységünk: éjszakai figyelőszolgálat, városi duatlon -, városi és iskolai kerékpár- és futóversenyek biztosítása, COOP rendezvény biztosítása, iskolakezdéskor gyalogátkelőhely biztosítása, temetői szolgálat ellátása, az önkormányzat rendezvényeinek biztosítása, iskolai ballagás biztosítása, forgalomirányítás árvízi útlezárásnál, balesetnél, fáklyás felvonulásnál, elektronikai hulladék gyűjtés biztosítása, közrendvédelmi akcióban való részvétel, és a hétvégenkénti járőrszolgálat.

Bevételeink forrása támogatásból és tagdíjból tevődik össze. Legjelentősebb támogatónk Martfű Város Önkormányzata. Jelentős támogatást kapunk az Országos Polgárőr Szövetségtől és a helyi vállalkozóktól.

2014 évben ebből a támogatásból sikerült a szolgálati autónkat kicserélni egy olyan autóra, amellyel a város külterületét is biztonságosan be tudjuk járni. 2015 tavaszán egy nyári gumi garnitúrát kaptunk az autóra egy helyi vállalkozótól. 

A Martfűi Polgárőr Egyesület önálló jogi személy, mely az egyesülésről szóló 2011.évi CLXXV. törvény alapján működő szervezet, mely tevékenységének szabályairól szóló 2011.évi CLXV. törvény rendelkezik. Az egyesület a demokratikus önkormányzatiság elve alapján működik. Önálló ügyintéző és képviseleti szervvel, továbbá önálló költségvetéssel, alapszabállyal és bírósági bejegyzéssel rendelkezik. Az egyesület célja, a Ptv.3§ által meghatározott alapfeladatok végrehajtásával - a közbiztonság és a közrend fenntartásában részt venni kívánó, a környezetük biztonságáért felelősséget érző állampolgárok számára a polgárőrség szervezeti rendjében hatékony cselekvési lehetőség biztosítása, továbbá a közbiztonság megszilárdításában fontos szerepet betöltő polgárőr szervezetek törvényes, szakszerű és célszerű működésének elősegítése.
